NARIADENIE KOMISIE (ES) č. 1144/2008
z 18. novembra 2008,
ktorým sa mení a dopĺňa príloha II k nariadeniu Európskeho parlamentu a Rady (ES) č. 998/2003, pokiaľ ide o Chorvátsko
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat, ktorým sa mení a dopĺňa smernica Rady 92/65/EHS (1), a najmä na jeho článok 8 ods. 3 písm. a) a článok 19,
keďže:
(1)
Nariadením (ES) č. 998/2003 sa ustanovujú veterinárne požiadavky uplatniteľné na nekomerčné premiestňovanie spoločenských zvierat a predpisy týkajúce sa kontrol týchto premiestňovaní.
(2)
Tieto požiadavky sa líšia v závislosti od toho, či sa spoločenské zvieratá premiestňujú medzi členskými štátmi, alebo z tretích krajín do členských štátov. Okrem toho sa požiadavky takýchto premiestňovaní z tretích krajín ďalej líšia podľa toho, či sú tretie krajiny uvedené v oddiele 2 časti B prílohy II k uvedenému nariadeniu, alebo či sú uvedené v časti C uvedenej prílohy.
(3)
Tretie krajiny, ktoré na nekomerčné premiestňovanie spoločenských zvierat uplatňujú predpisy prinajmenšom rovnocenné s predpismi Spoločenstva ustanovenými v kapitole III nariadenia (ES) č. 998/2003, sú uvedené v oddiele 2 časti B prílohy II k uvedenému nariadeniu. Tieto predpisy umožňujú týmto tretím krajinám používať namiesto osvedčenia pas v súlade so vzorom ustanoveným rozhodnutím Komisie 2003/803/ES (2).
(4)
Nekomerčné premiestňovanie spoločenských zvierat z týchto tretích krajín do Spoločenstva podlieha tým istým predpisom ako premiestňovanie týchto zvierat medzi členskými štátmi, ako sa ustanovuje v kapitole II nariadenia (ES) č. 998/2003.
(5)
V zozname v časti C prílohy II k nariadeniu (ES) č. 998/2003 sú uvedené tretie krajiny a územia bez výskytu besnoty a tretie krajiny a územia vrátane Chorvátska, v prípade ktorých sa dospelo k zisteniu, že riziko zavlečenia besnoty do Spoločenstva ako dôsledok premiestňovaní z týchto krajín a území nie je vyššie ako riziko spojené s premiestňovaniami medzi členskými štátmi.
(6)
Chorvátsko nedávno požiadalo o zaradenie do oddielu 2 časti B prílohy II k nariadeniu (ES) č. 998/2003 s cieľom zjednodušiť premiestňovania spoločenských zvierat medzi Chorvátskom a EÚ.
(7)
So zreteľom na informácie, ktoré Chorvátsko poskytlo o svojich vnútroštátnych právnych predpisoch, sa zdá, že Chorvátsko uplatňuje na nekomerčné premiestňovanie spoločenských zvierat predpisy prinajmenšom rovnocenné s predpismi Spoločenstva ustanovenými v kapitole III nariadenia (ES) č. 998/2003.
(8)
Preto je vhodné vypustiť Chorvátsko zo zoznamu v časti C prílohy II k nariadeniu (ES) č. 998/2003 a zaradiť ho do zoznamu v oddiele 2 časti B uvedenej prílohy.
(9)
Nariadenie (ES) č. 998/2003 by sa preto malo zodpovedajúcim spôsobom zmeniť a doplniť.
(10)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha II k nariadeniu (ES) č. 998/2003 sa mení a dopĺňa takto:
1.
V oddiele 2 časti B sa medzi záznam pre Švajčiarsko a Island vkladá tento záznam:
„HR Chorvátsko“.
2.
V časti C sa vypúšťa tento záznam:
„HR Chorvátsko“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. novembra 2008